Document ID: 32007R1039

KOMMISSIONENS FORORDNING (EF) Nr. 1039/2007
af 10. september 2007
om suspension af de løbende licitationer, der er fastsat i kapitel II og III i forordning (EF) nr. 1898/2005
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter (1), særlig artikel 10 og 15, og
ud fra følgende betragtninger:
(1)
I henhold til Kommissionens forordning (EF) nr. 1898/2005 af 9. november 2005 om gennemførelsesbestemmelser til Rådets forordning (EF) nr. 1255/1999 for så vidt angår foranstaltninger til afsætning af fløde, smør og koncentreret smør på EF's marked (2) kan interventionsorganerne ved løbende licitation til nedsat pris sælge visse mængder interventionssmør bestemt til konditorvarer, konsumis og andre fødevarer. Interventionsorganerne kan også yde støtte dels til anvendelsen af smør, koncentreret smør og fløde beregnet til fremstilling af konditorvarer, konsumis og andre fødevarer og dels til koncentreret smør til direkte konsum i Fællesskabet.
(2)
På grund af den aktuelle markedssituation i Fællesskabet, navnlig fraværet af overskud og offentlige lagre af smør, antages der ingen bud i forbindelse med licitationsprocedurerne. Denne situation forventes at vare ved foreløbig. For at forenkle forvaltningen af disse foranstaltninger er det hensigtsmæssigt at suspendere det omhandlede salg i artikel 1, litra a), i forordning (EF) nr. 1898/2005 og den støtte, der er omhandlet i litra b), nr. i) og ii).
(3)
For ikke at gribe ind i de løbende licitationer er det hensigtsmæssigt at lade denne forordning gælde fra begyndelsen af fristen for indgivelse af bud for en nærmere bestemt licitation.
(4)
Foranstaltningerne i denne forordning er i overensstemmelse med udtalelse fra Forvaltningskomitéen for Mælk og Mejeriprodukter -
UDSTEDT FØLGENDE FORORDNING:
Artikel 1
De løbende licitationer, der er fastsat i kapitel II, afdeling 5, og i kapitel III, afdeling 2, i forordning (EF) nr. 1898/2005, suspenderes.
En meddelelse om suspensionen af de løbende licitationer offentliggøres i Den Europæiske Unions Tidende.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 12. september 2007.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 10. september 2007.

Labels: 3
17